
PROPOSTA D’APROVACIÓ DE  LA CONVOCATÒRIA PER A LA CONCESSIÓ DE SUBVENCIONS DE LA DIPUTACIÓ DE LLEIDA PER AL FINANÇAMENT DE L’ACCIÓ ASSISTENCIAL EN SALUT DE LES ENTITATS SENSE ÀNIM DE LUCRE A LES COMARQUES LLEIDATANES, 2022.

 El Ple de la Diputació de Lleida,  a la sessió ordinària celebrada el dia 15 d’abril de 2021, va aprovar inicialment les Bases específiques reguladores de les subvencions de la Diputació de Lleida per al finançament de l’acció assistencial en salut de les entitats sense ànim de lucre a les comarques lleidatanes.
Mitjançant resolució de la Presidència núm. 1564, de 28 de maig de 2021, es deixa constància de la seva aprovació definitiva.
Atès que s’ha de tramitar el preceptiu expedient de retenció de crèdit per l’import màxim que es preveu atorgar en atenció als crèdits disponibles segons disposa l’article 58 apartat 3 del Reial Decret 887/2006, de 21 de juliol pel qual s'aprova el Reglament de la Llei general de subvencions.
Atès tot l’exposat, es proposa  a la Junta de Govern de la Diputació de Lleida que informi favorablement els acords següents:
Primer.- Aprovar la convocatòria per a la concessió de subvencions de la Diputació de Lleida per al finançament de l’acció assistencial en salut de les entitats sense ànim de lucre a les comarques lleidatanes, anualitat 2022.
Segon.- Autoritzar la despesa a càrrec de l’aplicació pressupostària 2022 049 311 480001 del pressupost de la Diputació de Lleida, per un import de 350.000,00 euros.
Tercer.- Aprovar l’extracte de la present convocatòria (annex) i disposar la seva publicació al Butlletí Oficial de la Província de Lleida a traves de la Base de Dades Nacional de Subvencions (BDNS) i al Tauler d’anuncis de la seu electrònica de la Diputació de Lleida.
Les determinacions bàsiques de la convocatòria són les següents: 
CONVOCATÒRIA PER A LA CONCESSIÓ DE SUBVENCIONS DE LA DIPUTACIÓ DE LLEIDA PER AL FINANÇAMENT DE L’ACCIÓ ASSISTENCIAL EN SALUT DE LES ENTITATS SENSE ÀNIM DE LUCRE A LES COMARQUES LLEIDATANES, 2022.

1. Normativa reguladora.

Bases específiques reguladores de subvencions de la Diputació de Lleida per al finançament de l’acció assistencial en salut de les entitats sense ànim de lucre a les comarques lleidatanes, publicades al BOP número 107 de 4 de Juny de 2021, i a la web de la Diputació de Lleida (www.diputaciolleida.cat)

2. Objecte i finalitat

Aquesta convocatòria te per finalitat estructurar i fixar els criteris i el procediment per a la concessió de subvencions de la Diputació de Lleida a les Entitats sense ànim de Lucre en l’àmbit sòcio-sanitari per al finançament de l’acció destinada a l’ assistència, l’ atenció  i el suport de la salut en una visió àmplia de salut pública i comunitària a les comarques lleidatanes.
Correspondrien als següents programes d’actuació i activitats subvencionables, entre d’altres:
-Activitats d’assistència directa, atenció o suport a afectats i familiars de patologia greu en qualsevol àmbit de salut físic i mental.
-Prevenció primària, secundària, terciària i quaternària de qualsevol patologia.
-Les conseqüències en salut en la població migrada i minories ètniques, especialment en temporers, dones, presos i infants.
-L’atenció a la població de risc social i sanitari, persones grans amb dependència o risc social, a persones amb discapacitat, problemàtica social derivada de la salut mental, drogodependències o altres addicions, afectades pel VIH i altres infeccions, o problemàtica social i risc d’exclusió social.
No seran objecte d’ajut aquelles propostes que no estiguin enfocades a l’atenció de les persones com ara les encaminades a recaptar fons, projectes de recerca, activitat esportiva lúdica, festiva o competitiva.
Tampoc seran objecte les propostes que incloguin accions de proselitisme religiós, politicopartidista o d’evangelització.
No s’acceptaran els projectes que tinguin un caràcter excloent amb relació al gènere, ètnia, ideologia, religió o qualsevol altra restricció de la condició humana.
En el cas que no es compleixi la idoneïtat de l’activitat relacionada amb les línies i àrees prioritàries del Pla de Salut vigent en el moment de la convocatòria i el PINSAP (Pla Interdepartamental i Intersectorial de Salut Pública) del Departament de Salut de la Generalitat de Catalunya, la petició quedarà exclosa.
3. Dotació econòmica i determinació de l’aplicació pressupostària.

L’import total destinat a la convocatòria és de 350.000,00€. El crèdit pressupostari va amb càrrec a l’ aplicació pressupostària i import següent:

	049 311 4800001 
	Subv. ESAL despesa assistencial 
	350.000,00 euros



Es realitzarà una bestreta de fins al 75% de la quantia concedida a cada sol·licitud estimada a petició dels particulars.

El pagament de la resta de subvenció concedida s’ efectuarà prèvia presentació, dins del termini establert en aquesta convocatòria, dels justificants que en ella s’ exigeixen.

4. Despeses subvencionables 

Es considera despesa subvencionable la despesa corrent, no d’inversió,  que de manera inequívoca respongui a la naturalesa de l’activitat subvencionada, resulti estrictament necessària i es realitzi en el termini i en les condicions que determinen les bases. 
No són subvencionables els imports satisfets en concepte d’IVA quan aquests tinguin el caràcter de despeses deduïbles, compensables o repercutibles per part de l’ens sol·licitant de la subvenció.
El període d’ execució d’ aquests ajuts serà l’any natural.
5. Règim d’atorgament. 

El procediment de concessió d’aquestes és el de concurrència competitiva i convocatòria pública que ha d’aprovar la Junta de Govern. Les subvencions es concedeixen mitjançant la comparació de les sol·licituds que es presentin en el període fixat en la convocatòria i establint-ne una prelació d’acord amb els criteris establerts en aquesta convocatòria.  

6. Beneficiaris.

Poden concórrer a les subvencions dels diferents programes objecte d’aquesta convocatòria les entitats sense ànim de lucre registrades en el Registre General de Dret i d’ Entitats Jurídiques de la Generalitat de Catalunya, que duguin a terme activitats incloses en l’objecte de la present convocatòria i la seva execució tingui lloc a la demarcació de Lleida.
Per obtenir la condició de beneficiàries de les subvencions, les persones sol·licitants han de complir els requisits i les condicions generals establerts a l’article 13 de la Llei 38/2003, de 17 de novembre, general de subvencions.
Queden excloses les entitats que rebin ajuts per un conveni o una subvenció nominativa de la Diputació de Lleida en l’any natural de la convocatòria.
7. Quantia de les subvencions
 
Cada sol·licitud s’avaluarà d’acord amb els criteris establerts a l’Annex d’aquesta convocatòria, atesa la qualificació aconseguida, el pressupost presentat i la dotació pressupostària establerta en l’article 2. Es determinarà l’import de la subvenció a atorgar, així com el percentatge que representa sobre el pressupost de l’activitat o projecte.
El pressupost total serà repartit de manera progressiva depenent de la puntuació aconseguida.

La quantia màxima de subvenció demanada no podrà excedir de 18.000 euros per ajut.
8. Compatibilitat de les subvencions

Els ajuts d’aquesta convocatòria són compatibles, respectant el què es disposa en els articles 6 i 7 d’aquesta convocatòria, amb l’obtenció de qualsevol ajut addicional destinat a la mateixa actuació. En qualsevol cas, conjuntament amb els altres ajuts, les quantitats atorgades no podran exercir el cost de l’actuació, i sempre respectant els percentatges establerts a l’article anterior.

9. Documentació i informació que s’haurà d’incloure en la petició. 

La documentació a presentar mitjançant instància de tramesa genèrica és la següent:
A) Document genèric de sol·licitud de l’ajut que facilitarà la Diputació, i en el qual es determinarà quina ha de ser la documentació complementària necessària a aportar, en què es farà constar:
a. Declaració que no hi ha cap causa de prohibició per rebre la subvenció. 
b. Declaració que accepta les presents normes, les Bases generals per a l’atorgament de subvencions de la Diputació de Lleida i els seus organismes autònoms, la subvenció que si li pugui atorgar, així com les condicions que se’n derivin, en cas que li sigui concedida. 
c. Declaració responsable d’estar al corrent del compliment de les obligacions tributàries i de la Seguretat Social i es compromet expressament a mantenir el compliment d’aquest requisit durant el període inherent al reconeixement del dret al cobrament de la subvenció.
d. Declaració responsable d’estar al corrent del compliment de les seves obligacions financeres amb la Diputació de Lleida i no és deutor amb la mateixa per cap resolució de procedència de reintegrament i es compromet expressament a mantenir el compliment d’aquest requisit durant el període inherent al reconeixement del dret al cobrament de la subvenció.
e. L’autorització a la Diputació de Lleida per poder sol·licitar, per mitjans telemàtics, les certificacions d’estar al corrent del compliment de les obligacions tributàries i de la Seguretat Social.
f. El compromís a facilitar tota la informació que li sigui requerida per la Diputació de Lleida i la Sindicatura de Comptes de Catalunya.
B) Fitxa tècnica de l’actuació, en què es farà constar: 
a. Memòria de l’activitat per la qual se sol·licita la subvenció 
b. Pressupost que estableixi el cost de l’actuació i la previsió del seu finançament 
En cas de que la documentació presentada sigui incorrecta o incompleta, la Diputació sol·licitarà que s’esmeni o completi durant un període de 10 dies hàbils, advertint que, d’incomplir-ne el termini establert, s’arxivarà d’ofici l’expedient sense cap tràmit posterior.

10. Forma i lloc de presentació de les sol·licituds. 
Les entitats sol·licitants només poden presentar sol·licitud per a un únic projecte o acció.
La sol·licitud de subvenció es farà per mitjà d’un formulari adreçat a la Presidència de la Diputació de Lleida, d’acord amb el model que es troba a la web corporativa (http://www.diputaciolleida.cat), que haurà de ser emplenat electrònicament. Aquest formulari de sol·licitud i la documentació que s’hi hagi d’adjuntar s’haurà de presentar mitjançant instància genèrica de l’apartat Tràmits electrònics de la Seu Electrònica de la Diputació (https://tramits.diputaciolleida.cat/). 
Els documents que acompanyaran a la sol·licitud s’incorporaran a una única tramesa. Tots els documents que requereixin la signatura d’una autoritat hauran d’incorporar una signatura electrònica generada a partir d’un certificat electrònic que identifiqui al signant, ja sigui com a persona o en exercici del seu càrrec, d’acord amb el que es recull al decret de la Presidència de la Diputació de Lleida 4625/2018, de 29 d’octubre, de Política de signatura electrònica de la Diputació de Lleida i dels seus organismes dependents (https://seuelectronica.diputaciolleida.cat/normativamilloradaanuncipublic/categories).

11. Termini de presentació de sol·licituds

El termini de presentació de sol·licituds serà de 20 dies naturals a comptar des de l’endemà de la publicació de l’extracte de la convocatòria al Butlletí Oficial de la Província de Lleida a través de la Base de Dades Nacional de Subvencions (BDNS).

12. Òrgans competents per a la instrucció i resolució del procediment.

L’ordenació i la instrucció dels expedients es durà a terme per part de l’àrea de Salut de la Diputació de Lleida. La Unitat gestora, a la vista de l’expedient i de l’informe de la Comissió de Valoració, formularà la proposta de resolució degudament motivada:

La Comissió Avaluadora d’aquestes subvencions estarà integrada pels membres següents:

President: El Diputat delegat de la Comissió de Salut Pública o la persona  en qui delegui.
Vocal: 1 membre de l’Àrea de la Secció de Salut Pública, que a més   actuarà de secretari/a de la comissió.
Vocal: El Secretari General de la Corporació o persona en qui delegui.
 Assistiran amb veu i sense vot, l’assessor de Salut Pública de la Diputació de Lleida i els dos assessors de relacions amb el món local.
La comissió d’avaluació podrà ser assistida per especialistes segons la naturalesa de les actuacions presentades.
Una vegada avaluades les sol·licituds, la Comissió de Valoració emet un informe en el qual es concreta el resultat de l’avaluació efectuada que haurà d’expressar la llista de beneficiaris proposats per a l’atorgament de la subvenció i la seva valoració i la quantia, així com la relació dels sol·licitants exclosos, amb indicació de la causa d’exclusió. 
Els criteris de valoració són els que figuren a l’Annex d’aquesta convocatòria
La unitat gestora formularà una proposta que passarà a dictamen de la Comissió Informativa de Salut, la Junta de Govern resoldrà la convocatòria mitjançant resolució motivada. 

13. Criteris de valoració de les sol·licituds. 

Es determinen en l’Annex d’aquesta convocatòria i en les bases reguladores.

14. Termini de resolució i notificació.

El termini màxim per resoldre i notificar la resolució del procediment d’atorgament serà de sis mesos a comptar des de la finalització del termini de presentació de sol·licituds.
 
El venciment del termini abans indicat, sense que s’hagi notificat la resolució expressa, produeix efectes desestimatoris de la sol·licitud d’atorgament de la subvenció. 

15. Publicació dels acords de concessió.

Les subvencions atorgades en la convocatòria es publicaran al Butlletí Oficial de la Província de Lleida (BOP) amb indicació de les dades indicades a l’article 13 de les Bases Reguladores.

Les subvencions atorgades a l’empara d’aquesta convocatòria seran objecte de publicitat a través de la Base de Dades Nacional de Subvencions, com a Sistema Nacional de Publicitat de Subvencions. 

Així mateix, es publicarà la concessió d’aquesta convocatòria al Portal de Transparència de la Diputació de Lleida, en compliment del que es disposa a l’article 8.1.C de la Llei 19/2013, de 9 de desembre, de transparència, accés a la informació pública i bon govern 

16. Contingut i règim jurídic de l’acord de concessió
La Junta de Govern aprovarà la proposta de resolució que formuli la unitat gestora, previ dictamen de la Comissió informativa de Salut, i haurà de tenir en compte els criteris objectius de valoració i respectar les limitacions pressupostàries corresponents.
L’acord de concessió de les subvencions esmentarà obligatòriament les dades següents:
- Identificació del beneficiari. 
- Determinació de l’actuació. 
- Pressupost de l’actuació. 
- Import de la subvenció atorgada. 
- Crèdit pressupostari al qual s’imputa la despesa.
També indicarà la desestimació expressa de la resta de sol·licituds.
L’acord de concessió de les subvencions posa fi a la via administrativa.
17.  Forma d’acceptació
Una vegada comunicada la concessió de l’ajuda, si en el termini d’un mes el beneficiari no manifesta el contrari, s’entendrà acceptada la subvenció, així com les condicions generals i específiques fixades que hi siguin aplicables.
18.  Comprovació i forma de pagament
A la finalització de l’execució de l’actuació i abans del pagament, la Diputació de Lleida, efectuarà la comprovació de l’efectiva i correcta realització de l’actuació.
El pagament de la subvenció es tramita previ informe favorable del cap de la Unitat Gestora. 
Prèvia sol·licitud, la Presidència de la Diputació, podrà autoritzar una bestreta de fins al 75% de l’import total de la subvenció a compte.
Per poder autoritzar la bestreta, l’ entitat beneficiària caldrà que hagi justificat degudament l’execució de les activitats subvencionades de les anualitats anteriors.

19. Termini d’execució i de justificació de les actuacions subvencionables.

Les actuacions per a les quals s’hagi obtingut subvenció s’executaran durant l’anualitat que fixi la convocatòria.
Per a la presentació de la justificació de la despesa realitzada caldrà presentar la documentació que es determina a continuació:  

a. Obligació de publicitat
Vist que l’article 18.4 de la Llei 38/2003, de 17 de novembre, general de subvencions estableix que els beneficiaris han de donar la publicitat adequada del caràcter públic del finançament de programes, activitats, inversions o actuacions de qualsevol tipus que siguin objecte de subvenció.
En totes les actuacions subvencionades caldrà donar publicitat i difusió de la col·laboració de la Diputació de Lleida i/o organismes autònoms en els termes que estableix la Guia de comunicació per als beneficiaris dels ajuts de la Diputació de Lleida i el Manual del Programa d’Identificació Visual de la Diputació de Lleida amb les corresponents normes d’aplicació, publicats a l’adreça de la nostra web: http://www.diputaciolleida.cat/l-diputacio/identitat-visual/.
Aquesta obligació se li donarà compliment, en el moment de presentar la justificació de l’actuació subvencionada, mitjançant la presentació del document de “Declaració responsable de la publicitat”, segons model facilitat per la Diputació de Lleida.
b. Protecció a la infància i l’adolescència.
Vist que la Llei 26/2015, de 28 de juliol, de modificació del sistema de protecció a la infància i l’adolescència, en relació amb l’exercici de professions, oficis i activitats que impliquin contacte amb menors estableix que les persones que s’adscriguin a la realització de les activitats subvencionades no han estat condemnades per sentència ferma per algun delicte contra la llibertat i indemnitat sexual.
Aquesta obligació se li donarà compliment, en el moment de presentar la justificació de l’actuació subvencionada en el moment de presentar la justificació de l’actuació subvencionada, mitjançant la presentació del document de “Declaració en aplicació de la Llei 26/2015, de 28 de juliol, de modificació del sistema de protecció a la infància i l’adolescència”, segons model facilitat per la Diputació de Lleida.
c. Retribucions de llurs òrgans de direcció o administració
Vist que l’article 15.2. de la Llei 19/2014, del 29 de desembre, de transparència, accés a la informació pública i bon govern estableix que per a les subvencions que s’atorguin superiors a 10.000,00 € el beneficiari de l’ajut atorgat, si és persona jurídica, haurà d’acreditar les retribucions de llurs òrgans de direcció o administració, a l’efecte de fer-les públiques.
Aquesta obligació se li donarà compliment, en el moment de presentar la justificació de l’actuació subvencionada, mitjançant la presentació del document de “Declaració de les retribucions dels òrgans de direcció o d’administració de l’entitat beneficiària”, segons model facilitat per la Diputació de Lleida.
d. Justificació de l’execució de l’actuació: documentació
Per la justificació de l’actuació caldrà presentar el compte justificatiu simplificat, segons el model normalitzat que es troba en el web corporatiu www.diputaciolleida.cat 
Els documents que conté el compte justificatiu i que caldrà presentar per la justificació seran els següents :
1.1. Certificació de realització de l’actuació 
1.2. Memòria de realització de l’actuació.
1.3. Memòria econòmica de l’actuació que inclourà els següents aspectes :
a. Cost total de l’actuació
b. Finançament de l’actuació amb indicació dels recursos propis 
c. Relació detallada de totes les factures, o documents equivalents amb de la valoració i imputació de costos.
El compte justificatiu haurà d’estar signat pel representant legal de l’entitat mitjançansignatura electrònica generada a partir d’un certificat electrònic que identifiqui al signant, ja sigui com a persona o en exercici del seu càrrec, d’acord amb el que es recull al decret de la Presidència de la Diputació de Lleida 4625/2018, de 28 d’octubre, de Política de signatura electrònica de la Diputació de Lleida i dels seus organismes dependents, que es troba publicada en la seu electrònica de la Diputació de Lleida en l’apartat “Serveis de la Seu “.
Aquest formulari de justificació i la documentació que s’hi hagi d’adjuntar s’haurà de presentar mitjançant instància genèrica de l’apartat Tràmits electrònics de la Seu Electrònica de la Diputació (https://tramits.diputaciolleida.cat/).
Una vegada examinada la documentació justificativa, amb les comprovacions que, si escau s’efectuïn, la Diputació de Lleida pot reduir la subvenció en cas que no s’acreditin els elements que s’han tingut en compte en la concessió, especialment el de l’import de la despesa subvencionable.

S’estableix com a data límit de presentació de la justificació 90 dies des de la data de notificació de la concessió de l’ajut o 90 dies des de la finalització del període d’execució

L’import de la despesa subvencionable que s’ha de justificar és el que es determina com a tal en l’acord d’atorgament de la subvenció. L’IVA dels justificants quedarà exclòs de la subvenció si el beneficiari no és un consumidor final i se’l pot deduir.
En el cas que els documents presentats com a justificació siguin incorrectes o incomplets, es comunica a la persona interessada la necessitat d’esmenar-los o completar-los en el termini de 10 dies.
Si el cost de l’actuació resulta finalment superior al previst en la sol·licitud, la subvenció es manté en la quantia atorgada inicialment.
No s’accepten pròrrogues en el període d’execució. Si un cop finalitzat el termini de presentació de la documentació justificativa aquesta no s’ha presentat, s’iniciarà el procediment de revocació de la subvenció.
20. Invalidesa, revocació i reintegrament 

La Diputació de Lleida pot revocar totalment o parcialment les subvencions, amb l’obligació per part del beneficiari de retornar l’import rebut i de pagar l’interès de demora corresponent, en els supòsits següents:
a) Supòsits previstos en l’article 37 de la Llei 38/2003, de 17 de novembre, general de subvencions
b) Incompliment d’altres obligacions que preveuen les bases
c) Altres supòsits que preveu la normativa reguladora de subvencions

El centre gestor de Salut ha de tramitar, si s’escau, els expedients d’invalidesa, revocació i reintegrament de les subvencions concedides, i la Junta de Govern de la Diputació és l’òrgan competent per adoptar els corresponents acords definits d’aquests expedients.

21. Modificació de les subvencions 

Els beneficiaris no poden sol·licitar un canvi de l’objecte o destí de la subvenció atorgada, no la modificació del pressupost o del percentatge de finançament, una vegada s’hagi aprovat la resolució corresponent.

22. Mitjà de publicitat 

Publicació de la convocatòria al Butlletí Oficial de la Província de Lleida a través de la Base de Dades Nacional de Subvencions (BDNS) i al tauler d’anuncis de la seu electrònica de la Diputació de Lleida.


23. Règim de recursos

L’acord de resolució de la convocatòria posa fi a la via administrativa.




ANNEX Convocatòria per al finançament de l’acció assistencial en salut de les entitats sense ànim de lucre a les comarques Lleidatanes

1. Objecte

Aquesta convocatòria te per finalitat la concessió de subvencions de la Diputació de Lleida a les Entitats sense ànim de Lucre en l’àmbit sòcio-sanitari per al finançament de l’acció destinada a l’ assistència, l’ atenció  o el suport de la salut en una visió àmplia de salut pública i comunitària a les comarques lleidatanes.
2. Criteris de valoració
3. 
Els criteris que serveixen per valorar les sol·licituds presentades són els següents:
Pel que fa la valoració de l’entitat, els criteris per a poder ser puntuables han de constar a la memòria que cal presentar junt amb la sol·licitud. Fins a 30 punts atenent a:

Nivell d’experiència de l’entitat sol·licitant en les activitats objecte d’aquesta convocatòria a la demarcació de Lleida: Fins a un màxim de 20 punts.
Participació en el projecte d’ altres entitats o agents del territori de Lleida. Es valora el treball en xarxa per tal d’ optimitzar recursos i esforços per aconseguir més impacte social: Fins a un màxim de 10 punts.
Pel que fa a la valoració del projecte, es tindran en compte els següents aspectes, que podran assolir una puntuació màxima de 50 punts, atenent a:
Viabilitat tècnica. Que el projecte es fonamenta en una estructura coherent, sòlida, clara i correctament elaborada: Fins a un màxim de 15 punts.
Viabilitat econòmica. Que te un pressupost clar i detallat amb una bona adequació entre activitats, mitjans i costos: Fins a un màxim de 15 punts.
Impacte que el projecte té en l’àmbit de la salut i entorn social: Fins a un màxim de 10 punts.
Qualificació del personal professional que desenvolupa l’activitat, el projecte o que presta el servei, així com presència adequada de personal voluntari en la realització de determinades activitats o projectes: Fins a un màxim de 5 punts
Que el projecte té cofinançament: Fins a un màxim de 5 punts.
Durant el procés d’avaluació es podrà requerir de l’entitat els aclariments pertinents, si fos necessari degut a la complexitat del projecte.
La puntuació mínima exigida per poder ser beneficiari serà de 20 punts.
4. Import de la subvenció

Atesa la qualificació aconseguida, el pressupost presentat i la dotació establerta en la convocatòria. L’import màxim que pot rebre cada entitat és de 18.000 euros. 












[bookmark: _GoBack]ANNEX. EXTRACTE CONVOCATÒRIA 

Convocatòria de subvencions en règim de concurrència competitiva per al finançament de l’acció assistencial en salut de les entitats sense ànim de lucre a les comarques Lleidatanes durant l’ any 2022.


BDNS (_____) : 

De conformitat amb allò previst en els articles 17.3 b i 20.8.a de la Llei 38/2003, de 17 de novembre, General de subvencions, es publica l’extracte de la convocatòria, el text complet és pot consultar en la Base de Dades Nacional de Subvencions (http://www.pap.minhap.gob.es/bdnstrans) 

Les determinacions bàsiques de la convocatòria son les següents: 

Primer. Beneficiaris. 
Son beneficiaries de les subvencions les entitats sense ànim de lucre registrades en el Registre General de Dret i d’ Entitats Jurídiques de la Generalitat de Catalunya, que duguin a terme activitats incloses en l’objecte de la present convocatòria i la seva execució tingui lloc a la demarcació de Lleida.
Segon. Objecte.
Concessió de subvencions per al finançament l’acció destinada a l’ assistència, l’ atenció   o el suport de la salut en una visió àmplia de salut pública i comunitària a les comarques lleidatanes.
Tercer.- Règim d’atorgament. 
Concurrència competitiva 

Quart. Normativa reguladora. 
Bases específiques reguladores de subvencions de la Diputació de Lleida per al finançament de l’acció assistencial en salut de les entitats sense ànim de lucre a les comarques Lleidatanes, publicades al BOP núm.107 de 4 de Juny 2021, i a la web de la Diputació de Lleida  (www.diputaciolleida.cat)

Cinquè. Crèdit pressupostari i quantia de les subvencions. 

L’import total destinat a la convocatòria és de 350.000 €. 
El crèdit pressupostari va amb càrrec de l’aplicació pressupostària 2022 049 311 4800001 per un import de 350.000,00 euros.

Sisè. Termini presentació sol·licituds 

El termini de presentació de sol·licituds serà de 20 dies naturals a comptar des de l’endemà de la publicació de l’extracte de la convocatòria al Butlletí Oficial de la Província de Lleida a través de la Base de Dades Nacional de Subvencions (BDNS).

7.- Altres dades.

a)  Documentació i informació que s’haurà d’incloure en la petició. 
Es determinen en l’article 9 de les Bases reguladores. 

b) Forma i lloc de presentació de les sol·licituds. 
Les entitats sol·licitants només poden presentar sol·licitud per a un únic programa o subprograma. 
La sol·licitud de subvenció es farà per mitjà d’un formulari adreçat a la Presidència de la Diputació de Lleida, d’acord amb el model que es troba a la web corporativa (http://www.diputaciolleida.cat), que haurà de ser emplenat electrònicament. Aquest formulari de sol·licitud i la documentació que s’hi hagi d’adjuntar s’haurà de presentar mitjançant instància genèrica de l’apartat Tràmits electrònics de la Seu Electrònica de la Diputació (https://tramits.diputaciolleida.cat/). 
Els documents que acompanyaran a la sol·licitud s’incorporaran a una única tramesa. Tots els documents que requereixin la signatura d’una autoritat hauran d’incorporar una signatura electrònica generada a partir d’un certificat electrònic que identifiqui al signant, ja sigui com a persona o en exercici del seu càrrec, d’acord amb el que es recull al decret de la Presidència de la Diputació de Lleida 4625/2018, de 29 d’octubre, de Política de signatura electrònica de la Diputació de Lleida i dels seus organismes dependents (https://seuelectronica.diputaciolleida.cat/normativamilloradaanuncipublic/categories).
En   cas  que   els   sol·licitants   siguin   persones   físiques, les   sol·licituds  es   podran presentar tant pel canal telemàtic  com presencialment, al Registre  General (Carrer del Carme, 26, 25007, LLEIDA), o bé per qualsevol dels mitjans que estableix la legislació de procediment administratiu.

c) Criteris de valoració de les sol·licituds. 

Es determinen en l’Annex de les Bases específiques reguladores de subvencions de la Diputació de Lleida per al finançament de l’acció assistencial en salut de les entitats sense ànim de lucre a les comarques Lleidatanes.

Lleida, a la data de la signatura electrònica
La tècnica de Salut Pública

